FÆLLES HOLDNING (EF) Nr. 39/96 fastlagt af Rådet den 18. juni 1996 med henblik på vedtagelse af Europa-Parlamentet og Rådets direktiv 96/. . ./EF om ændring af direktiv 93/16/EØF om fremme af den frie bevægelighed for læger og gensidig anerkendelse af deres eksamensbeviser, certifikater og andre kvalifikationsbeviser (96/C 248/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 49, artikel 57, stk. 1, og stk. 2, første og tredje punktum, samt artikel 66,

under henvisning til forslag fra Kommissionen (1),

efter høring af Det Økonomiske og Sociale Udvalg (2),

i henhold til fremgangsmåden i traktatens artikel 189 B (3), og

ud fra følgende betragtninger:

Det er nødvendigt at indføre hensigtsmæssige procedurer til ajourføring af artikel 5, stk. 3, artikel 7, stk. 2, og artikel 26 og 27 i direktiv 93/16/EØF (4) under hensyn til de hyppige ændringer i speciallægers uddannelse og benævnelse i medlemsstaterne;

anvendelse af sådanne procedurer, der er fastsat i Rådets afgørelse 87/373/EØF af 13. juli 1987 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (5), vil kunne forbedre effektiviteten af Fællesskabets beslutningsproces, således at den faktiske udøvelse af retten til etablering og fri udveksling af tjenesteydelser lettes for speciallæger, hvis rettigheder afhænger af en ajourføring af ovennævnte bestemmelser;

anvendelsen af procedurerne i afgørelse 87/373/EØF bør ske i overensstemmelse med den modus vivendi (6) for komitologiproceduren, som er indgået mellem Europa-Parlamentet, Rådet og Kommissionen, indtil der er foretaget en revision af traktaterne i henhold til artikel N, stk. 2, i traktaten om Den Europæiske Union;

det er nødvendigt at ajourføre artikel 5, stk. 3, og artikel 7, stk. 2, vedrørende kvalifikationsbeviser for speciallæger, der er anerkendt af to eller flere medlemsstater, og tilføje disse medlemsstater på de relevante fortegnelser over benævnelser for speciallægeuddannelser, når uddannelsen i de pågældende medlemsstater opfylder minimumskravene i direktiv 93/16/EØF;

der bør i nævnte direktivs artikel 26 og 27 fastsættes en minimumsvarighed for nye speciallægeuddannelser, der indføres i direktivet, og ajourføre andre minimumsvarigheder, når det findes nødvendigt;

Kommissionen kan, bistået af det ved afgørelse 75/365/EØF (7) nedsatte udvalg af højere embedsmænd inden for sundhedsvæsenet som rådgivende udvalg, kunne gennemføre de nødvendige ændringer af artikel 5, stk. 3, og artikel 7, stk. 2;

det er hensigtsmæssigt, at nævnte udvalg, når det bistår Kommissionen ved gennemførelsen af ændringerne af artikel 26 og 27, handler som et forskriftsudvalg -

UDSTEDT FØLGENDE DIREKTIV:

Artikel 1

Direktiv 93/16/EØF ændres således:

1) I artikel 5 tilføjes følgende stykke:

»4. Fortegnelsen over de i stk. 3 anførte benævnelser ændres efter proceduren i artikel 44 A, stk. 2.«

2) I artikel 7 tilføjes følgende stykke:

»3. Fortegnelsen over de i stk. 2 anførte benævnelser ændres efter proceduren i artikel 44 A, stk. 2.«

3) I artikel 26 og 27 tilføjes følgende stykke:

»Fortegnelsen over de i denne artikel anførte minimumsvarigheder for speciallægeuddannelserne ændres efter proceduren i artikel 44 A, stk. 3.«

4) Følgende artikel indsættes:

»Artikel 44 A

1. Når der henvises til procedurerne i denne artikel, bistås Kommissionen af Udvalget af Højere Embedsmænd inden for Sundhedsvæsenet, der er nedsat ved afgørelse 75/365/EØF(*).

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til de pågældende spørgsmåls hastende karakter, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

3. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til det pågældende spørgsmåls hastende karakter. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse , eller hvis der ikke er afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet efter udløbet af en frist på to måneder regnet fra forslagets forelæggelse for Rådet ikke truffet nogen afgørelse vedtages de foreslåede foranstaltninger af Kommissionen.

(*) EFT nr. L 167 af 30. 6. 1975, s. 19. Afgørelsen er senest ændret ved afgørelse 80/157/EØF (EFT nr. L 33 af 11. 2. 1980, s. 15).«

Artikel 2

Dette direktiv træder i kraft dagen efter offentliggørelsen i De Europæiske Fællesskabers Tidende.

Artikel 3

Dette direktiv er rettet til medlemsstaterne.

Udfærdiget i Bruxelles, den . . .

På Europa-Parlamentets vegne

Formand

På Rådets vegne

Formand

(1) EFT nr. C 389 af 31. 12. 1994, s. 19, og EFT nr. C 28 af 1. 2. 1996, s. 7.

(2) EFT nr. C 133 af 31. 5. 1995, s. 10.

(3) Europa-Parlamentets udtalelse af 29. juni 1995 (EFT nr. C 183 af 17. 7. 1995, s. 24), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 165 af 7. 7. 1993, s. 1. Direktivet er ændret ved tiltrædelsesakten af 1994.

(5) EFT nr. L 197 af 18. 7. 1987, s. 33.

(6) EFT nr. C 102 af 4 .4. 1996, s. 1.

(7) EFT nr. L 167 af 30. 6. 1975, s. 19. Afgørelsen er senest ændret ved afgørelse 80/157/EØF (EFT nr. L 33 af 11. 2. 1980, s. 15).

UDKAST TIL RÅDETS BEGRUNDELSE

I. INDLEDNING

1. Kommissionen forelagde den 19. december 1994 et forslag til direktiv - på grundlag af artikel 49, artikel 57, stk. 1 og stk. 2, første og tredje punktum, og artikel 66 i EF-traktaten - om ændring af direktiv 93/16/EØF om fremme af den frie bevægelighed for læger og gensidig anerkendelse af deres eksamensbeviser, certifikater og andre kvalifikationsbeviser.

Europa-Parlamentet og Det Økonomiske og Sociale Udvalg afgav udtalelse henholdsvis den 29. juni 1995 og den 29. marts 1995.

Som følge af disse udtalelser forelagde Kommissionen et ændret forslag ved skrivelse af 27. november 1995.

2. Rådet fastlagde den 18. juni 1996 sin fælles holdning i henhold til traktatens artikel 189 B.

II. FORMÅL

Formålet med direktivet er at forbedre anvendelsen af direktiv 93/16/EØF ved at gøre det lettere at foretage en effektiv ajourføring dels af fortegnelserne over benævnelserne for de speciallægeuddannelser, der kan tages i medlemsstaterne (artikel 5, stk. 3, og artikel 7, stk. 2, i direktiv 93/16/EØF), dels af de tilsvarende fortegnelser over minimumsvarigheden af de pågældende uddannelser (artikel 26 og 27 i direktiv 93/16/EØF).

Med henblik herpå indsættes der en ny artikel 44 A i grunddirektivet, hvorefter de pågældende fortegnelser ajourføres ved hjælp af udvalgsprocedurer (1).

III. ANALYSE AF DEN FÆLLES HOLDNING

1. Rådets fælles holdning følger i meget høj grad Kommissionens ændrede forslag, idet Rådet har overtaget de fem ændringsforslag fra Europa-Parlamentet, som Kommissionen i store træk har accepteret.

2. Rådet har imidlertid fundet det hensigtsmæssigt at erstatte den af Kommissionen foreslåede udvalgsprocedure af type II variant b) (forvaltningsudvalg), i den nye artikel 44 A, stk. 3, med en procedure af type III, variant a) (forskriftsudvalg). Den sidste betragtning er ændret i overensstemmelse hermed.

Rådet har foretaget denne ændring i betragtning af, at en ændring af minimumsvarigheden af en af de i grunddirektivets artikel 26 og 27 nævnte uddannelser vil kunne indebære såvel en nedsættelse som en forlængelse af denne varighed, hvilket i visse tilfælde vil kunne forringe det beskyttelsesniveau, der tilbydes offentligheden. Omvendt vil en forlængelse af varigheden af en uddannelse kunne medføre ikke ubetydelige udgifter for de offentlige myndigheder.

3. Bortset fra rent redaktionelle tilpasninger udgør medtagelsen i forbindelse med første betragtning af en henvisning til den ændring, der er foretaget af direktiv 93/16/EØF ved tiltrædelsesakten af 1994, den eneste yderligere ændring af teksten.

IV. KONKLUSION

På baggrund af ovenstående anser Rådet, at teksten til den fælles holdning fuldt ud opfylder det sigte, Kommissionen havde med sit forslag, nemlig en hurtig og effektiv ajourføring af direktiv 93/16/EØF, når dette er nødvendigt som følge af den stadige udvikling i specialiseringerne og de tilsvarende speciallægeuddannelser.

(1) Jf. Rådets afgørelse 87/373/EØF af 13. juli 1987 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT nr. L 197 af 18. 7. 1987, s. 33).